Source: http://www.romaniansoccer.ro/stiri/64288/liga-1--etapa-7--play-out-csm-politehnica-iasi--asa-targu-mures-0-0.htm
Timestamp: 2019-01-24 02:55:05+00:00

Document:
Liga 1 - Etapa 7 - play-out: CSM Politehnica Iaşi - ASA Târgu-Mureş 0-0
CSM Politehnica Iași 24.04.2017 - 19:55
Formaţia CSM Politehnica Iaşi a terminat la egalitate, scor 0-0, partida disputată, luni, pe teren propriu, în compania echipei ASA Târgu-Mureş, în etapa a 7-a a play-out-ului Ligii 1. Echipa lui Eugen Neagoe nu a reuşit să învingă o echipă modestă, deşi a avut mai multe ocazii de a înscrie. ASA a trecut pe lângă gol la ultima fază, la care Cosmin Frăsinescu a salvat de pe linia porţii. La ASA Târgu-Mureş a debutat fundaşul Alexandru Tudose, în vârstă de 30 de ani, achiziţionat în aceste zile.
CSM Politehnica a ratat un excelent prilej de a se distanţa la 3 puncte în fruntea play-out-ului Ligii 1. Ieri, în faţa unei asistenţe subţiri, echipa ieşeană nu a reuşit să treacă de o echipă foarte modestă, ASA Târgu-Mureş, lanterna clasamentului având, pe lângă problemele grave financiare, organizatorice şi de clasament, multe absenţe importante: cuplul de stoperi M. Constantin - Roukgalas, stâlpul din faţa lor, G. Mureşan şi vârful Bâtfoi. Iaşul a dat iluzia în prima repriză că e doar o problemă de timp până va înscrie. Cristea (11) a fost primul om periculos pentru Pap, portarul mureşean remarcându-se apoi la încercările lui Cristea (21 - şut din cădere, de la 12 metri, respins după un plonjon spectaculos) şi Bőle (31 - şut de la 6 metri, singur cu portarul) şi având noroc în minutul 40, când Ştefănescu a finalizat o frumoasă acţiune individuală cu un şut în bară. Odihna a întunecat însă luciditatea gazdelor, care au măcinat în gol în actul doi şi nu au reuşit să profite de slăbiciunile ardelenilor. De aceea, prima şi singura ocazie importantă a Iaşului în repriza secundă a apărut abia în minutul 86, când Böle nu a profitat de o eroare a lui Pap. Iaşul a forţat victoria pe final cu Grahovac urcând în atac la două faze fixe, însă golul nu a căzut. Mai mult, după ultima ieşire din poartă a sârbului, din ultimul minut de prelungiri, ASA era să profite, pe contraatac, şutul lui Lemnaru fiind scos de pe linia porţii de Frăsinescu. Aşadar, două puncte irosite de CSM, care rămâne însă pe primul loc al clasamentului zonei a doua a campionatului.
CSM Politehnica Iaşi - ASA Târgu-Mureş 0-0
Iaşi: Grahovac - Voicu (81 Danale), Frăsinescu, Mihalache, Ţăgănaşu - Ştefănescu, Mitić, V. Gheorghe (69 Bosoi), Bőle - A. Cristea, Golubović (81 S. Moldovan). Antrenor: Eugen Neagoe.
ASA: Pap - Velayos, Candrea, Tudose, G. Mendy - Gorobsov - Nicoliţă, Ferfelea, E. Dică (67 Balgiu), Sin (77 C. Rus) - Ciolacu (70 Lemnaru). Antrenor: Ionel Ganea.
Cartonaş galben: Ciolacu (2)
Arbitri: Horia Gabriel Mladinovici (central, București) - Alexandru Vodă, Adrian Mărginean (asistenţi) - Robert George Dumitru (rezervă). Observatori: László Sajtos, Viorel Anghelinei. Spectatori: 1.000.
► Neagoe a comentat după meci urcările lui Grahovac în atac: "La prima fază la care Grahovac a venit în careul advers, i-am spus eu să se ducă, la a doua i-am spus să stea în poartă, dar mi-a zis că nu a auzit. A apărut ocazia lor, singura din tot meciul, care era să ne coste, însă ar fi fost nedrept".
► Gazdele au efectuat modificări pe foaia de joc înainte de startul partidei. În locul lui Bădic, care era anunţat rezervă, a fost cooptat pe bancă juniorul Vlad Danale. El a fost chiar introdus pe teren pe final, alături de un alt jucător al formaţiei juvenile pregătite de Bebe Manole, Sabin Adrian Moldovan. Ambii au avut o comportare care l-au mulţumit pe Eugen Neagoe, chiar dacă Danale a lipsit câteva minute de pe teren după ce a fost umplut de sânge ca urmare a unei lovituri primite în figură. Tehnicianul a punctat la final: "Ştefănescu a acuzat ceva probleme în ultima perioadă şi nu a fost tocmai în regulă la încălzire. Pentru a avea mai multe variante under 21, l-am luat pe bancă şi pe Danale, în timp ce Moldovan a făcut o încălzire specială, pentru a fi gata să intre titular. Ambii juniori au jucat bine". Neagoe a mai anunţat că îl va legitima pentru echipa mare şi pe Asăvoaie, un alt junior care s-a remarcat în ultima perioadă.
► Pe banca gazdelor au mai stat Caparco, Sato, Ciucă şi Santos.
► După meci, Milan Mitić şi Cosmin Frăsinescu s-au arătat sceptici, la microfonul Digi Sport, că anunţatele tratative de preluare a CSM Politehnica Iaşi de către un investitor vor fi concretizate.
⚽️ Eugen Neagoe: "A fost o partidă dificilă, aşa cum mă aşteptam. Am făcut un joc destul de bun, ne-am creat mai multe situaţii de a înscrie, dar n-am dat gol. Terenul a fost prost, nu a putut fi tuns, compactat.. Eu cred că meritam victoria. Rămânem singura echipă cu opt jocuri fără înfrângere. Pentru asta, dar şi pentru dăruirea de astăzi, îi felicit pe băieţi".
⚽️ Ionel Ganea: "Deşi am avut multe absenţe, am câştigat un punct, pe care eu îl consider meritat. Puteam chiar câştiga la ultima fază, la ocazia lui Lemnaru sau dacă eram mai concentraţi pe faza de atac. La fel de bine însă, puteam pierde în faţa celei mai omogene şi celei mai în formă echipe din play-out. Cât vom avea şanse de evitare a retrogradării ne vom bate pentru ele".
⚽️ Eduard Pap: "Dacă jucăm ultimele 7 meciuri cum am jucat în seara, asta sunt sigur că ne salvăm!".
⚽️ Bănel Nicoliță: "Am scos un punct pe care foarte puține echipe l-au luat din Copou. Sper să mai facem puncte pentru a rămâne în prima ligă".
Taguri: Liga 1 Etapa 7 play-out CSM Politehnica Iaşi ASA Târgu-Mureş Cosmin Frăsinescu Alexandru Tudose Eugen Neagoe Ionel Ganea

References: CSM 

CSM 
 CSM 

CSM 

CSM 
 CSM 
 CSM